## La Generalitat millora la cobertura de les comunicacions amb la instal·lació de cinc noves estacions de la xarxa COMDES

*** La xarxa COMDES és la infraestructura de telecomunicacions que oferix la Generalitat a totes les organitzacions i flotes que presten servicis de prevenció, rescat, emergències i seguretat en la Comunitat
* Les estacions d’Aixortà, Besori i Palmerar estan instal·lades en observatoris forestals amb energies renovables
* Dos noves estacions a Callosa de Segura i l’Altet milloraran la cobertura de la xarxa COMDES en el municipi i l’aeroport**

La Generalitat ha instal·lat cinc noves estacions base de la xarxa de Comunicacions Mòbils Digitals d’Emergències i Seguretat (COMDES) amb l’objectiu de millorar la cobertura de la xarxa especialment, en zones forestals.

La xarxa COMDES és la infraestructura de telecomunicacions que oferix la Generalitat a totes les organitzacions i flotes que presten servicis de prevenció, rescat, emergències i seguretat en la Comunitat. Per a fer-ho, disposa de 206 estacions base que permeten més de 1.534 comunicacions de veu i dades simultànies, entre més de 16.000 usuaris de 348 flotes dependents de 252 ajuntaments o organitzacions.

La Conselleria d’Hisenda i Economia, a través de la Direcció General de Tecnologies de la Informació i les Comunicacions (DGTIC), ha posat en funcionament tres noves estacions en els observatoris forestals d’Aixortà, Besori i Palmerar així com altres dos noves estacions base en Callosa de Segura, per a millorar la cobertura del municipi, i en l’Altet, per a millorar la cobertura a l’interior de l’aeroport.

Pel que fa a les tres noves instal·lacions en Aixortà, Besori i Palmerar, estos treballs han sigut possibles gràcies a la col·laboració amb la Direcció General de Prevenció d’Incendis Forestals que ja va possibilitar, el mes de febrer passat, que es duguera a terme la primera d’estes instal·lacions en l’Observatori Forestal de Caroche.

Estos tres nous centres de telecomunicacions permeten dotar de cobertura a la xarxa COMDES en zones rurals, principalment amb massa forestal, i oferixen un servici robust de comunicacions digitals de manera ininterrompuda. Estes zones estan caracteritzades per ser de difícil accés, muntanyoses, d’accidentada orografia o gran altitud i en moltes ocasions no tenen subministrament elèctric, la qual cosa dificulta les labors de les flotes d’emergències i seguretat que intervenen en la gestió d’incendis i altres incidents similars.

A més, les noves instal·lacions són sostenibles i respectuoses amb el medi ambient, ja que utilitzen principalment energies renovables mitjançant l’ús de panells solars. La solució consta de plaques fotovoltaiques que proporcionen una potència de 3.300 watts, suficient per a poder alimentar la instal·lació com si fora una vivenda normal, a més d’un grup electrogen de suport, per a complementar el subministrament a causa de la meteorologia desfavorable (pluja, nuvolositat, etc.) en el cas que fora necessari.

**Millora de la cobertura**

Les noves estacions, a més, milloren la cobertura en altres municipis. La base d’Aixortà millora la cobertura de la zona forestal pròxima a l’observatori, així com de les poblacions d’Abdet, Benifato, Confrides i Guadalest. El centre de Besori millora la cobertura dels municipis d’Alfarb, Llombai i Catadau i l’estació de Palmerar la del municipi de Tous i zones pròximes a la presa.

A més d’estes tres instal·lacions en observatoris forestals, la DGTIC ha posat en funcionament altres dos noves estacions base a Callosa de Segura, per a millorar la cobertura del municipi, i a l’Altet, per a millorar la cobertura a l’interior de l’aeroport.

Finalment, s’ha treballat en el trasllat d’una de les estacions de la ciutat de València per a millorar la cobertura en el barri d’Orriols. La instal·lació de totes les noves estacions base ha sigut encarregada a l’empresa pública Infraestructures i Serveis de Telecomunicacions i Certificació (ISTEC).

COMDES és una xarxa pública de la Generalitat, independent de les xarxes comercials dels operadors privats de telecomunicacions, i dedicada en exclusiva a la provisió de servicis de comunicacions de missió crítica. La xarxa oferix cobertura en tota la Comunitat i permet tant la comunicació entre flotes (policia local, bombers, protecció civil o atenció sanitària) com la comunicació privada entre efectius d’una determinada flota, funcionant com una xarxa privada virtual.

Fecha: 26/12/2024